Mesto Vrútky

Predkladacia správa

Určené:

*na zasadnutie Mestskej rady vo Vrútkach dňa 04.09.2019*

*a Mestského zastupiteľstva vo Vrútkach dňa 10.09.2019*

Názov materiálu:

*Predloženie žiadosti „Vybudovanie malej ľadovej plochy v meste Vrútky“ zo zverejnenej výzvy Slovenského zväzu ľadového hokeja k projektu „Podpora rozvoja športu“.*

Dôvodová správa

Dňa 2.8.2019 zverejnil Slovenský zväz ľadového hokeja na svojej webovej stránke výzvu na predkladanie žiadostí k projektu „Podpora rozvoja športu“. Ako sa v zverejnenej výzve uvádza, hlavným cieľom predmetného projektu je vytvorenie primeraného a bezpečného priestoru pre športovanie detí, mládeže a rekreačných športovcov. Takýmto bezpečným priestorom je v tomto projekte nenáročná multifunkčná športová plocha (ďalej len ako „multifunkčná plocha“) so zabudovaným chladením pre vytvorenie ľadového povrchu. Súčasťou dodávky k takejto multifunkčnej ploche je zdroj chladu umiestnený v samostatnom kontajneri; rolba; kontajner pre garážovanie rolby, v ktorom bude umiestnený bojler teplej vody pre rolbu a elektrorozvádzač; osvetlenie multifunkčnej plochy, sada hokejových bránok (2ks) a sada mantinelov na ohraničenie ihriska. Multifunkčné plochy budú inštalované v obciach so strediskovými základnými školami, budú nezastrešené a budú slúžiť pre zimné športy prevažne v zimnom období. V letnom období budú pokryté multifunkčným povrchom, na ktorom je možné prevádzkovať viacero športových hier. Budú preto využiteľné pre deti, mládež a športujúcu verejnosť počas celého roka. Pre každú obec, v ktorej bude takáto multifunkčná plocha inštalovaná, má SZĽH pripravenú sadu pomôcok a vybavenia pre kurz základného korčuľovania, ktorý funguje pod názvom „Školský korčuliarsky program“. V tomto vybavení sú korčule, dresy a prilby v počte 30 ks a pomôcky pre organizáciu takéhoto kurzu (pre letné obdobie kužele, lopty a ďalšie športové pomôcky). Pre trénerov a učiteľov telesnej výchovy pripravil SZĽH aj vzdelávací seminár pre vedenie takého kurzu. Vzdelávanie je neformálne a je akreditované MŠVV a ŠSR. Jeho absolvovanie pomôže zvýšiť kompetencie, znalosti a zručnosti trénera alebo učiteľa v dotknutej oblasti pri práci s deťmi mladšieho školského veku. V prípade záujmu o multifunkčnú plochu musel žiadateľ (mesto, obec) do termínu 30.8.2019 zaslať žiadosť o vybudovanie malej ľadovej plochy, ktorej prílohami sú čestné vyhlásenia o tom, že mestské zastupiteľstvo na svojom septembrovom zasadnutí prerokuje poskytnutie pozemku pre SZĽH Infra, s.r.o. za účelom postavenia malej ľadovej plochy na tomto pozemku, ako aj podmienky spolupráce medzi žiadateľom a SZĽH Infra s.r.o.

Vzhľadom k v minulosti prejavenému záujmu Mesta Vrútky o vybudovanie zimného štadióna na pozemkoch pri ZŠ Hany Zelinovej získaných kúpou v r. 2017, bola predložená Mestom Vrútky žiadosť o vybudovanie malej ľadovej plochy a následne jej prerokovanie zaradené do programu septembrového zasadnutia Mestského zastupiteľstva vo Vrútkach.

Návrh na uznesenie:

Mestská rada vo Vrútkach

odporúča MsZ schváliť:

predloženú žiadosť o vybudovanie malej ľadovej plochy pri ZŠ Hany Zelinovej vo Vrútkach v rámci výzvy na predkladanie žiadostí k projektu „Podpora rozvoja športu“ zverejnenej Slovenským zväzom ľadového hokeja;

odporúča primátorovi

rokovať o podmienkach spolupráce medzi žiadateľom a SZĽH Infra s.r.o. za účelom vybudovania malej ľadovej plochy pri ZŠ Hany Zelinovej vo Vrútkach.

Mestské zastupiteľstvo vo Vrútkach

 schvaľuje:

predloženú žiadosť o vybudovanie malej ľadovej plochy pri ZŠ Hany Zelinovej vo Vrútkach v rámci výzvy na predkladanie žiadostí k projektu „Podpora rozvoja športu“ zverejnenej Slovenským zväzom ľadového hokeja;

odporúča primátorovi

rokovať o podmienkach spolupráce medzi žiadateľom a SZĽH Infra s.r.o. za účelom vybudovania malej ľadovej plochy pri ZŠ Hany Zelinovej vo Vrútkach.

Vo Vrútkach, dňa 03.09.2019

# Spracoval: Mgr. Juraj Gorilák, referát športu, cestovného ruchu a projektov

Predkladá: Mgr. Branislav Zacharides, primátor mesta

..................................................

 podpis predkladateľa